Kanaana (zanak' i Hama)
I Kanaana na Kanana na Kanahana dia olona resahina ao amin' ny Bokin' ny Genesisy (na Jenezy) ao amin' ny Baiboly izay zanak' i Hama sady zafikelin' i Nôa (na Nôe). Indray andro dia nahita an-drainy (Nôa) nitanjaka noho ny hamamoany i Hama nefa tsy nanao na inona na inona fa niteny izany tamin' ireo rahalahiny fotsiny, dia i Sema sy i Jafeta. Noho izany dia nozonin' i Nôa i Kanaana mba ho andevon' i Sema (Gen. 9.22-27). Izany no atao hoe "Fanozonana an' i Hama".

Ny taranak' i Kanaana 
Ireto avy ny anaran' ny zanak' i Kanaana araka ny voalaza ao amin' ny Baiboly (Gen. 10.15-18): i Sidôna, i Heta, ny Jebosita, ny Amôrita, ny Girgasita, ny Hivita, ny Arkita, ny Sinita, ny Arvadita, ny Zemarita ary ny Hamatita.

Ny tany nonenan' ny taranak' i Kanaana 
Avy amin' ny anaran' i Kanaana ny anaran' ilay faritra atao hoe Kanaana na Tany Kanaana izay nampanantenain' Andriamanitra ny Zanak' i Israely (araka ny Baiboly) ao amin' ny faritra Afovoany Atsinanana nonenan' ny Kanaanita. Manan-drahalahy telo i Kanaana dia i Kosy sy i Mizraima ary i Pota (Gen. 10.6). Izy ireo dia samy nanome ny anarany ny tany nonenan' ny taranany avy, araka ny Baiboly, ka i Kosy no razamben' ny mponina tao Etiôpia, i Mizraima ny an' ireo mponina tao Egipta ary i Pota ny an' ireo mponina tao Sômalia.

I Kanaana sy ny Afrikana mainty hoditra 
Nandritra ireo fotoana nisian' ny fivarotana andevo eran' i Atlantika dia maro ny Kristiana izay nampianatra fa ny Afrikana mainty hoditra dia taranak' i Kanaana sady nampiasa ny ozona nahazo an' i Kanaana (atao hoe "Fanozonana an' i Hama") hanamarinana ny fanandevozana ny Afrikana mainty hoditra  .

Izany fiheverana izany dia tena henjana tao amin' ny Fiangonan' i Jesoa Kristy ho an' ny Olomasin' ny Andro Farany tamin' ny nandraisany ho isan' ny boky masiny ny Bokin' i Abrahama, izay mampianatra fa taranak' i Kaina i Kanaana, ary nanorim-ponenana tao Afrika ny taranany izay voaozona. Nampiasa ny Fanozonana an' i Hama i Joseph Smith sy i Brigham Young mba hanamarinany ny fanandevozana nataon' ireo Môrmôna . Izany ihany koa no antony nandavany ny fahazoan' ny Afrikana hanao ny raharaham-pisoronana hatramin' ny taona 1978 nanambaràn' i Spencer W. Kimball, mpaminain' ilay fiangonana, fa efa voaisotra ny Fanozonana an' i Hama ka azon' ny Afrikana mainty hoditra atao amin' izay ny misahana asam-pisoronana.

Ny manampahaizana amin' izao fotoana izao dia tsy mino fa misy ifandraisany amin' ny Kanaanita ny Afrikana mainty hoditra noho ny fahitana ny volon-koditra araka ny anoritsoritan' ny sary eo an-toerana sy ny an' ny Egiptiana tranainy, ary koa noho ny fikarohana jenetika sy antrôpôlôjika fizika izay tsy manaporofo izany.

Jereo koa 

 Kanaana

 Kanaana zanak' i Noa
 Kanaana (faritra)

Loharano